'Sien jou netnou op facebook'
JY LEES NOU 'Sien jou netnou op facebook'
Dis hoe ons vandag gesels: Jonk én oud facebook en MXit. Dit het die wêreld verower en of jy deel is daarvan of nie, dit het gekom om te bly. So, is dit goed of sleg?
Op die internet kan elkeen se bydrae geld - TIME-joernalis, Lev Grossman
"Jy weet elke dag wat in jou vriende se lewens gebeur. As ek vandag verkoue het, kan almal daarvan weet nes dit in die verlede op 'n klein dorpie was."
Antonie Roux, uitvoerende hoof van Naspers se globale internet-afdeling, sê: "Ek is 'n kranige amateur-fotograaf, maar hoeveel mense in die Kaap het dieselfde belangstelling en gebruik dieselfde toerusting? Daar's nie 'n Nikon D200-fotografieklub in die Kaap nie. Deur die internet het ek groepe gevind wat my belangstelling deel en ek behoort nou aan drie van hulle."
Erika Truter, 'n 46-jarige ma van twee tieners, "klets" graag met haar vriendinne deur MXit, 'n selfoondiens waarmee jy oor die internet kan kommunikeer. Dis bekostigbaar om so in kontak te bly (jy betaal skaars 2c om 'n boodskap te stuur), sê sy. "Terwyl ek in die spreekkamer wag om die dokter te sien, kan ek vinnig aanlyn gaan en met iemand gesels."
Erika Théron, 'n onderwyseres wat die afgelope twee jaar in Engeland skool gee, sê dis soms makliker om op facebook te kommunikeer. "Ek's teruggetrokke as ek in vreemdelinge se geselskap is en voel minder blootgestel in 'n virtuele gemeenskap. Afstand is jou vriend. Om die een of ander rede gee dit my meer selfvertroue."
Moet nooit dat jou kind sy van, skool of adres ontbloot op sosiale netwerke nie. Hulle moet so min as moontlik persoonlike inligting uitgee - mense met kwade bedoelings kan allerhande brokkies slinks gebruik om by hulle uit te kom.
Die gewese Survivor-ster Brigitte Willers en die Olimpiese swemheld Ryk Neethling het mekaar ook op facebook ontmoet en goeie vriende geraak. Nou wonder almal of daar romanse in die lug is. "Dis die storie van die 21ste eeu," sê Nadia. "Digitale ontmoetings is aan die orde van die dag."
Badia Daniels, 'n intern-kliniese sielkundige van Port Elziabeth, sê mense wat sukkel met persoonlike interaksie kan hulself maklik sosiaal isoleer en net later deur middel van die internet kommunikeer. "So kan hulle selfs méér vereensaam as wat hul reeds is en nie hul sosiale vaardighede ontwikkel nie."